**פרשת שלח**

**העמק דבר במדבר פרק יג**

(טז) ויקרא משה להושע בן נון יהושע. ידוע המדרש בפירוש רש"י יה יושיעך מעצת מרגלים, והוא פלא אם ידע משה שמרגלים יקלקלו כל כך לא היה לו לשלחם. אלא כך הדבר, דכבר נקרא יהושע במלחמת עמלק ומזה הטעם שהתפלל משה עליו שיושיעו במלחמתו, אך לא היה זה השם כי אם לשעה זו בשעת מלחמה, ואחר כך נשתקע זה השם וחזרו וקראו אותו הושע, עד אותה שעה שנתברר שיהושע מכניס ישראל לארץ, אם על ידי נבואת אלדד ומידד, אם מזה שהבין משה שלא תהיה ביאתם לארץ בדרך נס נגלה כל כך, שהרי הסכים הקדוש ברוך הוא למרגלים, ואם כן יהיה על ידי יהושע, על כן ברכו לחלוטין בזה השם, מיהו נסמך זה השם לכאן, ללמדנו שבזו התפלה נכלל מלחמת היצר גם כן, אם תהיה עצתם לרעה יהיה נושע בה' גם בזה, וע' מש"כ ספר דברים ל"ב מ"ד:

(כא) עד רחב לבא חמת. הוא קצה הצפוני של ארץ ישראל, ואם כן הלכו כל ארץ ישראל, שהרי החלו מנגב:

(כב) ויעלו בנגב. סיפור פרטי מה שהיה עם האנשים שהלכו בנגב, דבאמת לא הלכו כולם ביחד, אלא חלקו את הארץ לשנים שנים, על כן נשלם הליכתם בארבעים יום, ומעתה מדבר הכתוב בשנים שעלו בנגב, והמה כלב ועוד אחד:

ויבא עד חברון. אחד מהם והוא כלב בא בתוך העיר והמבצר, והשני ירא ליכנס לעיר מפני אימת בני הענק, וגם במבצר קשה לנוס אם תהא השעה צריכה, אבל האחד בא בלי פחד, וגם ראה את ילידי הענק ולא חת מפני כל:

(כה) וישובו מתור הארץ. אין הכונה ששבו למשה, שהרי עוד כתיב במקרא וילכו וגו', אלא כאן הפירוש ששבו איש איש ממקומו למקום אחד שיחדו להתקבץ שם, ואחר כך ילכו יחד למשה וישראל:

(כז) ויספרו לו. באשר עד כה היו מדברים עם העדה, שבו אל משה ודברו בפני כלם:

אשר שלחתנו. תחלת דברים הללו לנרגן, **כי כך היה להם לומר אל הארץ אשר ה' נותן לנו**, ולא אשר שלחתנו, ועדיין איננה שלנו:

(כח) כי עז העם. עז אינו במשמע חזק אלא חצוף, כלשון עז כנמר, ומזה הוציאו כי לא נפל לבב אנשי המלחמה מאומה, ועומדים הכן למלחמה, וזה הוכחה גדולה על הנצחון, כמו שהבין שאול בראותו את דוד יוצא לקראת הפלשתי בלב נכון בטוח כי יצלח ואמר לך וה' יהי עמך [ש"א י"ז ל"ז]:

היושב בארץ. ולא אמרו כי עז עם הארץ, באשר בדעתם היה לומר ארץ אוכלת יושביה היא, ואנשי המלחמה שבה המה שכירים ממדינות אחרות כאשר יבואר לפנינו, מש"ה אמרו היושב בארץ:

**(ל) ויהס כלב. אמרו חז"ל דמשום הכי לא החל יהושע, דבשעה שהחל לדבר אמרו ליה דין ריש קטיעא ממלל, ופירשו המפרשים באשר לא היה לו בן זכר אינו חש לכליון הדור, והוא פלא, אם יאבד הדור חלילה מה יהיה ממנו, ואם לא יאבדו כולם כי אם הרבה מישראל אפילו אם היה לו בן זכר היה לו לבטוח שהם ינצלו כמו הוא בעצמו. אלא נראה דהכי פירושו שחשדוהו שרוצה להכניס את ישראל לארץ למען יהא ראש לכל הדור כאשר נודע להם, מה שאין כן במדבר אינו אלא נשיא וראש בשבטו, וזהו משמעות ריש קטיעא, מנהיג קטן אשר בדעתו להיות ראש גדול ולא הגיע למטרת חפצו עדיין, משום הכי חשדו שאינו מדבר בשביל רצונו של משה רבן של ישראל, אלא לטובת עצמו, אבל כלב כשדבר הכל הבינו שאינו מדבר לטובת עצמו כי אם אל משה. באשר משה מנהיגם, ולא לטובת יהושע או טובת עצמו, או משום שראה כלב דהעם מדברים בינם לבין עצמם, הסה כלב שישתוקו ויפנו כולם אל משה:**

(לא) לא נוכל לעלות. אפילו לעלות כלל לא נוכל:

כי חזק הוא ממנו. לפי הפשט חזק הוא מישראל ולא יניחום לעלות כלל. והדרש חזק הוא ממנו כביכול אין בעל הבית יכול להוציא כליו, ואין הכונה שלא יכול בשום אופן, והלא ראו גבורות ה' במצרים, אלא על פי דרך הטבע והליכות מלחמה כפי שעלה בהסכמה אי אפשר. ועדיין יש להעיר מה זה העלו חז"ל בדרשה זו, הלא גם לפי הפשט כי חזק הוא מישראל, כך הכונה כי ידוע שרצונו ית"ש להכניסם לארץ, ואחר שאומרים שלא יוכל ישראל לכבוש, הרי הוא הוא המאמר, כי אין ביד ה' להושיעם ולעזרם במלחמתם. אבל באמת היה עיקר התלונה הגלויה של ישראל היא בשנאת ה' אותנו הוציאנו מארץ מצרים לתת אותנו ביד האמרי להשמידנו כמבואר בפרשת דברים, ויבואר עוד לפנינו מקום המביאם לטענה זו, ואם כן היה מקום לומר שלא נמצא אז כלל אנשים קטני אמנה לחשוב שאין ביכולת כלל ח"ו, על כן פירשו חז"ל כי היו במרגלים עצמן גם קטני אמנה כאלה, ומסתמא נמשכו כמה מישראל אחריהם גם בזה, ועוד יבואר בסמוך שהיה עוד כת אחרת:

**(לב) ויציאו דבת הארץ וגו'. לא כתיב דבת הארץ רעה, כמו דכתיב ביוסף ויבא יוסף את דבתם רעה, וכן להלן י"ד ל"ז מוציאי דבת הארץ רעה, דמשמעות דבה הוא ענין וספור שיש לחשוב בו לטובה או לרעה, משום הכי כאן שפירש הכתוב הענין והדברים, הרי לרעה, ושם הוצרך לפרש שהוציאו לרעה. אמנם עיקר הספור על איזה אדם ברבים, אפילו הוא אינו מפרש מחשבתו לרעה, מכל מקום הפרסום ברבים גורם רעה, וזהו דכתיב מוציא דבה הוא כסיל (משלי י' י"ח), והיינו דאיתא בב"ב קס"ד דאסור לספר בשבחו של חברו, דבזה שהוא מוציא לרשות הרבים, גורם שידברו כמה אנשים לרעה, אבל ביוסף לא כתיב ויוציא דבתם, אלא ויבא, היינו שלא פרסם ברבים, ורק לאביהם ספר מה שראה, משום הכי פירש הכתוב שמחשבתו על זה שראה היה לרעה:**

וכל העם. היינו אנשי חיל ובעלי מלחמה שעל זה בא עיקר החקירה המה אנשי מדות. מצוינים ומלוקטים אחד לאחד מכל הארצות, ואין מקבלים כי אם אנשי מדות, ובאשר המה עשירים על ידי פריה הטוב, על כן ראו מי גבור בארץ אחרת ושכרוהו:

(לג) ושם ראינו את הנפילים. גם המה לא נולדו ולא נתגדלו בארץ ישראל, אלא שכורי מלחמה המה:

**העמק דבר במדבר פרק יד**

(א) כל העדה. המה ראשי העם שעמדו שם, כדכתיב לעיל ואל כל עדת בני ישראל, וברור שלא עמדו ששים רבוא באותו מקום, אלא עדת בני ישראל, היינו ראשי העדה, והמה נתנו קולם תיכף ומיד:

ויתנו את קולם. ואחר כך כל אחד אחר שחזר לאהלו דרש במקומו לפני העם שתחתיו:

ויבכו העם בלילה ההוא. כולם שמעו ובכו גם המה:

(ב) וילונו. למחר נתקבצו בתלונה:

כל העדה. הראשים דברו בשביל כל ישראל:

לו מתנו בארץ מצרים. כבר ביארנו דעיקר התלונה היה להגיד קבל משה ואהרן בלי בושה, כי בשנאת ה' את הדור הזה חפץ להמיתם בארץ כנען, וכאשר יבואר במקרא הסמוך, וחשבו סיבת השנאה הוא או בשביל שעבדו ע"ז במצרים או על חטא העגל, וזהו שצעקו לו מתנו בארץ מצרים או במדבר הזה בשביל העגל:

**(ד) נתנה ראש וגו'. לפי ת"א ופירוש רש"י נשים עלינו מלך, קשה למאי הודיע הכתוב רצונם איך ישובו, ומה מקרא חסר שאמרו נשובה מצרימה. אלא ביאר הכתוב שנמצא עוד כת גרוע מכולם, שהאמינו ביכולת וגם ברצון ה' להביאם בשלום, אבל המה לא רצו בביאת ארץ ישראל שיהיו מוכרחים לכוף ראש תחת עול מלכות שמים, ובלא זה תהיה השגחת ה' לרעה, על כן אמרו נתנה ראש. עלינו להיות ברשות עצמנו ונשובה מצרימה. שאין שם עול תורה ועבודה כטעות כמה דורות המאוחרים, שאין כלל תורה ומצות ה' אלא בארץ ישראל כמש"כ בפרשת בחקתי. וחז"ל דרשו נתנה ראש לשון ע"ז, והיינו הך, שבקשו להיות חפשי מעול מלכות שמים, והיינו מרידה ממש, וכן כתב הרמב"ן להלן ט"ו כ"ב בפירוש מקרא זה יע"ש, אלא לא כמו שהבין הוא ז"ל שכל הדור דברו כן ח"ו, אלא שנמצא כת כזה גם כן, ואדרבה זה הכת היתה קטנה בישראל, משום הכי כתיב ויאמרו איש אל אחיו, והיו מתיראים עד כה לדבר כאלה, אך בשעת מחלוקת כל אחד מוציא רוחו ומחשבתו בלי פחד, וכמש"כ לעיל י"א י' שהי' במתלוננים כת כזה אבל היו מדברים אך איש לפתח אהלו, היינו לבני ביתו:**

(ז) טובה הארץ מאד מאד. לא באו לשבח הארץ כמה היא זבת חלב ודבש, שהרי ראו בעיניהם וכל המרגלים העידו כי כן הוא, ואם כן לא היה להם לומר אלא אם חפץ בנו ה' ונתנה לנו אל תיראו את עם הארץ וגו', וכל מה שבינתים נראה הכל מיותר, וגם לשון ואתם אינו מובן כלל, שהרי מדברים עמהם, ומה מקרא חסר אך בה' אל תמרודו ואל תיראו וגו'. אלא העלו כי ארץ טובה כמוה אינו בעולם כלל, ואם כי יש הרבה ארצות טובות בעולם ואולי עוד יותר מארץ ישראל, אבל כל טוב תמידי מלבד שאין הרגש בטובה, עוד כרוך רע הנהגה לרגל הטוב, כי לפתח תענוגים חטאת רובץ, ואין לך רע יותר מזה, על כן דרשו חז"ל על הא דכתיב וירא אלהים את כל אשר עשה והנה טוב מאד, מאד זה מלאך המות, ועוד הרבה כיב"ז, ביארו בזה דיש בעולם כמה רעות בעצם, אבל המה מוסיפים שבח בטובה, מצד שמרגישים בטוב, וגם שומרים את האדם שלא יבעט על פי הטוב, כך אמרו לכל עדת בני ישראל נגד מה ששמעו נאצות הכת, המבקשים לפרוק עול מלכות שמים, הן באמת טובה הארץ מאד מאד, במה שהשגחה תמידית שמה כאשר יבואר במקרא הסמוך, היא טובה מאד, שאין הטוב שבה מחטיא הרבה כי ההשגחה שולטת ביותר להעניש, וממילא הרגשת הטוב הרבה, באשר הרע מצוי שם לפי ההשגחה על כל איש לפי מעשיו, כאשר ראו המרגלים הרע שאירע לכנענים אז לצורך השעה היא היא טובת הארץ מאד מאד, ומשמעות מאד מאד שני פעמים לשני הוראות, מאד לטובה גשמית, מאד במה שההשגחה שומרת את האדם מן החטא, ונמצא שמאד השני טובה רוחנית, ועי' מש"כ בס' שמות א' ז', ומש"ה אמרו גם המה אשר עברנו בה לתור אותה, שחקרו סיבת הדבר שראו מתים הרבה, שהוא מרוב השגחה שבה:

(ח) ונתנה לנו ארץ אשר היא זבת חלב ודבש. אין הלשון מדויק, והכי מיבעי והביא אותנו אל הארץ הזאת אשר היא זבת חלב ודבש ונתנה לנו, אלא הכי פירושו אינה כשאר ארצות הטובות שא"צ השגחת ה' אלא בתחילת ביאה לאותו מקום שהיא טובה, אבל אחר שכבר הביא והרי היא טובה, שוב עולם כמנהגו נוהג על פי הטבע, אם לא במקרה שהקב"ה מעניש כמו סדום וכדומה, מה שאין כן ארץ הקודש גם אחר שכבר הביא וכבר היא ארץ זבת חלב ודבש, גם אז אנו צריכים לברכתו שלא יתקלקל ועוד הרבה סיבות ומאורעות, וזהו דבריהם ונתנה לנו ארץ אשר היא זבת חלב ודבש, גם אחרי שהיא מלאה בברכותיה עוד נדרשים אנו שיתן אותה לנו, ובזה טובה הארץ מאד מאד, וע' בספר דברים י"א מקרא ט' י':

(ט) אך בה' אל תמרודו. מתנתו תלויה בזה שתהיו מקבלים עול מלכות שמים, ולא תהיו כאותם האנשים שרצו לפרוק עול מלכות שמים מעל ראשם, וזה נקרא מרידה במלך ה' צבאות. והנה עד כה אזהרה גם לאותו הדור גם לדורות הבאים אחריהם, עתה הוסיפו לדבר בענין הכבישה, ואתם. מה ששייך אך לאותו הדור שמדברים עמם:

(יב) אכנו בדבר. בפעם אחת את כולם כמכת דבר:

ואורישנו. אין הפירוש ואורישנו אליך, והיאך יעלה על הדעת להרוג טף ונשים ועוד כמה צדיקים שלא חטאו, גם שבט לוי, אלא הכי פירושו ואורישנו לבניהם שישארו הטף במדבר עד שיגדלו ויכבשו ארץ ישראל, וכן כתב הספורנו:

ואעשה אותך לגוי גדול ועצום ממנו. משום שאם יהרוג את בעלי המלחמה בשעה אחת, הלא יפול פחד המלחמה שלא יבואו אומות העולם שסביב המדבר או הכנענים עליהם, על זה אמר ה' שאתה בעצמך היינו בכח הנסיי שבך יועיל יותר מגוי גדול ועצום כמוהו, אבל ודאי ישארו עוד צדיקים וכמו יהושע וכלב, אלא שלא יועילו להגן על הטף ונשים, אחר שאין להם כח נסיי, וכל אותו הדור שהיו מזוינים במלחמה ימותו, והטף שלהם יירשום, ואך כח משה יגן עליהם בדרך נס נפלא עד שיגדלו ויעלו למלחמה. [והכי משמע בדרשת חז"ל שהביא בפרש"י שמשה עמד על מדת ארך אפים והשיבו הקדוש ברוך הוא שתהיה נצרך לה במרגלים, הרי שלא היה מתחלה הגזירה אלא על אותו הדור שימותו מיד, ומשה פעל בתפלתו להאריך אף מ' שנה]:

(יג) ושמעו מצרים. הלא ישמעו מצרים מכת דבר הלז, וכן פירש הספורנו:

כי העלית וגו'. הוא טעם על החלטתו שישמעו תיכף ומיד באשר העלית וגו', על כן המה חוקרים ודורשים מה נעשה עמהם, על כן בברור כי ישמעו:

(יד) שמעו כי אתה ה' בקרב העם הזה. לא יהיו תולים הכליון הנפלא הזה בעון הדור, כמו דכתיב בפרשת נצבים שיאמרו אומות העולם על דור של חרבן בית המקדש על אשר עזבו וגו', אבל כאן יאמרו ששמעו גם כן כי כבודך עמהם בגלוי שכינה, אם כן ניכר להם שגם עתה אתה מחבבם והמה לא חטאו:

ועננך עומד עלהם. הוא הענן שעל אהל העדת שהיה ביום ובלילה ענן אחד, כמש"כ בפרשת בהעלותך [ט' ט"ו] שאותו הענן שעמד ביום הוא עמוד האש לילה:

ובעמוד ענן וגו' ובעמוד אש לילה. לפניהם הלכו שני עמודים:

(טו) את העם הזה. אנשי הצבא:

כאיש אחד. היינו בשעה אחת, כל זה יספרו מצרים ליושבי הארץ הזאת, שיודעים כמה אתה מחבבם במדבר, וכי המתה אותם בשעה אחת, וזה פלא:

ואמרו הגוים. המה מצרים לא יוכלון לומר עתה מבלי יכולת וגו', שהרי המה ראו מה שנעשה על ידי גלוי שכינה בהעברת ה' בהם ובאלהיהם שפטים, אשר מן הנמנע לחשוב כי לא יוכל לעשות בגלוי שכינה כאשר הקדוש ברוך הוא נראה בקרב ישראל בהיותם במדבר עד כה, כל אשר חפץ ה'. ואינו דומה לתפלת משה על ההר בשעת העגל כמבואר בספר דברים ט' כ"ח, פן יאמרו הארץ אשר הוצאתנו משם מבלי יכולת ה' וגו', דשם עוד לא נראה שהקב"ה בקרב ישראל, יוכלו לחשוב דגלוי שכינה אי אפשר להיות אלא כרגע, מה שאין כן בכניסה לארץ שאינו יכול להנהיג את ישראל בגלוי שכינה, אבל כאן בעמדם בקדש ברנע וכבר שמעו כי ה' בקרב העם הזה בגלוי שכינה, אם כן לא היו יכולין המצריים לומר כלל אף על גב שיהיה הדבר לפלא. אבל הגוים אשר שמעו את שמעך. ולא ראו היד הגדולה כמצרים:

(טז) להביא את העם הזה. זה הדור עד שיגיע דור השני, ועד כה וכה בע"כ יהיו הטף ונשים במקום אחד ויהי ישוב במקום המדבר, משום הכי וישחטם במדבר. הרגם לפני עתם, מה שאין כן אם היו האנשים האלה חיים, והיו בע"כ נכנסים לארץ ישראל וזה אין יכולת לכבשם, וגם זה בודאי אין רצון ה' שיהיו כלים ביד הכנענים שהרי הכל ראו שרצונו ית' לעשות אותם לו לעם, ולא יאמרו אלא שאין יכולת להביאם לארץ ישראל, אבל יעשם לעם במדבר, וע' מש"כ עוד בספר דברים שם בשנוי נוסח התפלה:

(יז) כח אדני. שזה השם מסוגל לעשות נפלאות וגבורות כמו שביארנו בפרשת תשא [ל"ד ט'] על הפסוק ילך נא אדני בקרבנו, ועל זה היה התשובה שם נגד כל עמך אעשה נפלאות, ואנו מזכירים בתפלה אתה גבור לעולם אדני, משום הכי אמר שיהיה כח זה השם מתגבר על כח הדין שקבע הקדוש ברוך הוא בהם אה"ע, שמגיע מזה שראוי לכלותם כרגע, וכמו שכח אדני מתגבר על הליכות הטבע שקבע הקדוש ברוך הוא את עולמו, כך יגדל זה הכח על כח הדין המתוח עליהם:

(יח) ה' ארך אפים וגו'. הזכיר את המדות אשר יסכנו לאותה השעה, והענין כמש"כ הרמב"ן ז"ל. ואמנם לא ביקש סליחה לגמרי, שהרי אמר בכלל המדות ונקה לא ינקה, אלא שרצה שיכנסו אותו הדור לארץ ישראל, ויענשו שמה המה ובניהם על שלשים ועל רבעים:

(לח) חיו מן האנשים ההם. הדרש ידוע, ולפי הפשט אף על גב שגם הם דברו ברעת הארץ במה שפירשו לישראל שטובה הארץ רק בהשגחה על פי השתעבדות לתורה ועבודה, ובלא זה היא רעה, מכל מקום חיו, שכך היה רצון ה' להודיע לישראל כל זה:

**העמק דבר במדבר פרק טו**

(לט) וזכרתם את כל מצות וגו' ולא תתורו וגו'. ואחר כך כתיב עוד הפעם למען תזכרו ועשיתם את כל מצותי וגו'. הענין, דשתי זכירות הללו לבן ותכלת באות לשני אופני הנהגת האדם מישראל, האחד מי שחייו בדרך הכבושה לרבים עוסק בעניני פרנסה ומכל מקום עליו לשמור לעשות מצוה בזמנה, השני מי שמופרש לעבודת ה' ומתבודד ושוקע עצמו לאהבת ה', וגם עליו לשמור מצוה בזמנו ולא לקפח מעשה המצוה בשביל דביקות ח"ו. וכבר אמרו חז"ל במסכת שבת [קכ"ז א'] גדולה הכנסת אורחים יותר מהקבלת פני שכינה שכן מצינו באברהם אבינו שאמר להקדוש ברוך הוא אל נא תעבור וגו', ולא כוונו חז"ל שהמכניס אורח גדול במעלה ממי שזכה להקבלת פני שכינה, שזה אינו מוכח מזה המקרא כלל, אלא גדול לפני ה' לעשות זה המצוה של הכנסת אורחים יותר מהקבלת פני שכינה, ומי שהגיע לאהבת ה' והקבלת פני שכינה והגיע לפניו מצוה של הכנסת אורחים, עליו להפסיק דביקותו ולהזדקק למצוה שבאה לידו, כמו שעשה אברהם אבינו, וכל שכן מצוה שבינו לשמים שאין אפשר לעשות על ידי אחרים. ועל אלו שני אופני חיי הישראלי צוה ה' לעשות חוטים לזכרון, ובשביל אופן הראשון צוה לעשות חוטי הכנף מין כנף, ועליו כתיב וזכרתם את כל מצות ה' ועשיתם אותם, שלא יהא העסק משכחו ממצוה בזמנו:

ולא תתורו אחרי לבבכם ואחרי עיניכם. לימדנו בזה מעשה המצות שלא נחשבו למצוה אלא אם עושה ומאמין על כל פנים שהוא מצוה ועושה, לאפוקי אם לבבו פונה אחרי מינות שאינו מאמין במצוה כלל, אין בעשייתו נחשב למעשה וזהו אחרי לבבכם, ופירשו בגמרא ברכות פרק א' [י"ב ב'] זו מינות. וכתיב עוד ואחרי עיניכם היינו עין הדעת, דיש עושה מצוה ומכוין שלא לצאת בה על פי איזה טעם שנראה לו בדעת שטוב יותר שלא לצאת ידי מצוה, בזה האופן אינו נחשב למצוה, (וכמש"כ התוס' בכמה מקומות דאפילו למאן דאמר מצות אין צריכות כונה מכל מקום אם מכוין שלא לצאת ודאי אינו יוצא ידי חובה, והכי עיקר כמש"כ בחיבורי העמק שאלה סימן קנ"ד בעזרו ית'), ועל זה כתיב ואחרי עיניכם, דעין הדעת מורה שלא לצאת, אז אינו מצוה:

(מ) למען תזכרו. זהו זכירה לאדם המעלה השקוע באהבת ה', וצוה הכתוב לעשות חוטי תכלת שמורה על התקשרות במחשבות גבוהות, שמכל מקום יזכור מעשה המצוה בזמנם, ואז והייתם קדושים לאלהיכם. דאף על גב שהאדם מתקדש עצמו במה שמופרש לגבוה והוא מרכבה לשכינה, מכל מקום אינו מרוצה לשמים עד שיהיה עושה המצוה בזמנו, אז תהיה קדושתו לאלהים, וגם הקדוש ברוך הוא לא ימנע טוב ממנו להשפיע עליו שפע קדושה ורוח הקודש(א):

(מא) אני ה' אלהיכם אשר וגו' אני ה' אלהיכם. שתי פעמים והדרש במנחות (מ"ד א') ידוע. ולפי הפשט מבואר לפי דברינו, דמיירי בשני אופני עבודת ה', והנה בהיות ישראל במצרים היו גם כן אנשי מעלה ודבקים בה', והקב"ה היה משגיח עליהם בהנהגה נסית כפי ערכם, אבל המון ישראל עוד שלא יצאו ממצרים לא ידעו מאומה מתורה ומצות, וכמו כן לא באה עליהם השגחה פרטית לפי המעשה עד שיצאו ממצרים וקבלו תורה ומצות, אז נשתנה הנהגה עליונה להשגיח לפי המעשה בדרך נסתר כמש"כ בספר דברים בפרשת שמע ישראל ובכ"מ, וזהו דכתיב שתי פעמים, נגד אופן הראשון כתיב אני ה' אלהיכם אשר הוצאתי וגו' על מנת כן הוצאתי מארץ מצרים כדי להשגיח עליכם לפי מעשה המצות, ונגד אופן השני כתיב אני ה' אלהיכם סתם, דמשמעו מכבר גם לפני יציאת מצרים, והכל לפי מעשה המצות, והשגחה פרטית גם כן משונה באנשי מעלה משארי עובדי ה' כמש"כ בספר דברים במקרא פנים בפנים וגו' ובכ"מ. ועוד לאלוה מלין במשמעות מקראות הללו ולא תתורו אחרי לבבכם וגו', ועל זה כתיב אני ה' אלהיכם אשר הוצאתי אתכם מארץ מצרים וגו', ותניא בספרי ר' ישמעאל אומר למה נאמר ולא תתורו אחרי לבבכם, לפי שהוא אומר שמח בחור בילדותך וגו' (פירוש וסיפיה דקרא והלך בדרכי לבך) בדרך ישר או בדרך שתרצה תלמוד לומר ולא תתורו אחרי לבבכם, והמאמר הזה פלא, מה קשה להתנא למה נאמר, ומה זה הישוב שלא נטעה בדברי קהלת לומר שכשר הדבר לילך בכל דרך שתרצה אפילו לעשות דבר עבירה ח"ו. אלא כך הענין דקשה לשון ולא תתורו דמשמעו מלשון מתור הארץ, חיפוש ענין חדש, ויותר נוח היה אי כתיב ולא תלכו אחרי לבבכם, והיה משמעו יפה זו מינות, שהלב נמשך אחריו, ולמה נאמר ולא תתורו, על זה יישב ר' ישמעאל עוד כונה באזהרה זו, והיינו דשלמה אמר והלך בדרכי לבך, והתנא מפרש כל אותו מקרא שמח בחור וגו' לשם מצוה והכי פירשו במדרש קהלת, וזהו דעת ר"ל בגמרא שבת דף ס"ג ב' עד כאן לדברי תורה, ופירש רש"י שמח בתלמודך למוד משמחה וטוב לב, ונמצא פירוש והלך בדרכי לבך, לפי שאין הילוך עבודת ה' בתמידות של כל בני אדם שוין, זה עוסק בתורה ועמלה כל היום, וזה פורש עצמו לעבודה, וזה לגמילות חסדים, והכל לשם שמים, וגם בתורה עצמה אין כל דרך לימוד שוה, וגם במעשה המצות איתא בפרק כל כתבי [שבת קי"ח ב'] אבוך במאי זהיר טפי, והיה מר זהיר במצות שבת ומר במצות ציצית, והרי זה כדאיתא בירושלמי סוף פרק א' דקידושין כל העושה מצוה אחת מטיבין לו ומאריכין לו ימיו ונוחל את הארץ, אר"י ב"ר בון מי שייחד לו מצוה ולא עבר עליה מעולם, ובמכילתא פרשת בשלח תניא כל העושה מצוה אחת באמנה כו', וע' מש"כ בספר דברים ו' א' ב' ג', וכן בגמ"ח אין כל העוסקים שוין בהליכות עולמם, ואם בא אדם לשאול איזהו דרך ישרה שיבור לו בדרך לימודו או במה להיות זהיר טפי, על זה אמר קהלת והלך בדרכי לבך, מה שלבו נמשך אחריו, ברור שמזלו חזי כי זה ענין טוב לפי כח נפשו, ועל זה קאמר או בדרך שתרצה, אפילו מה שאינו בכלל מצות התורה כלל, רק שהוא עושה לשם שמים ובדביקות באלהיו הרי זה טוב, על זה כתיב ולא תתורו אחרי לבבכם, שלא תחפשו מצות חדשות מה שאינו על פי התורה, ולא נכלל במצות ציצית, שבו נכלל תרי"ג מצות ה' ולא יותר מהמה. ועל זה סיים המקרא אני ה' אלהיכם אשר הוצאתי אתכם מארץ מצרים להיות לכם לאלהים, דבארץ מצרים עוד לא קבלו תורה ומצות, ולא ידעו באמת מה המה כי אם איזה גדולי הדור שהיו מקובלים מאברהם יצחק ויעקב שעשה אברהם אבינו את כל התורה, אבל בדרך כלל נשתכחה תורה זו מדעת המון רבה, ומי שהיה ירא ה' וחפץ בעבודתו היה עובד ה' בדרך שראה בשכלו טוב ויפה, אבל מעת שיצאו ממצרים הנחיל הקדוש ברוך הוא תורה ומצות ודוקא מצות אלו ולא יותר. והנה התוס' בב"ב דף קי"ט ב' הביא בשם מדרש דהמקושש לשם שמים נתכוין שחילל שבת כדי שיהרג וידעו הדור שאף על פי שנגזר עליהם שלא יכנסו לארץ מכל מקום חייבין במצות התורה, ויש להתבונן מאין הוציאו חז"ל רמז דכך היה המעשה שנתכוין לשם שמים. ולפי דברינו למדו מסמיכת פרשת ציצית לאותה פרשה של המקושש, דנזהרו אחר כך גם על זה האופן, שאין לאיש לתור אחר מצות חדשות ולעשות עבירה לשמה ח"ו, דאף על גב דאיתא בנזיר דף כ"ג ב' גדולה עבירה לשמה כמצוה שלא לשמה, מכל מקום זה אינו אלא שבאה שעה לידו שמוכרח לעשות עבירה לשם שמים, כהא דתמר ויהודה שלא היה לה עצה אחרת, או מעשה דיעל, אבל להמציא נפשו לכך לעשות עבירה לשם שמים אין זה דרך הישר שיבור לו האדם, ועל זה נאמר ולא תתורו אחרי לבבכם כמו שביארנו, ובפרשת קרח יבואר עוד שמשום הכי נסמכה מעשה דקרח אחרי פרשת ציצית, שבזה נכשלו ר"ן איש גדולי ישראל, עברו עלה ונענשו כאשר יבואר(א):